MYEN HPYEN DAP A SUT MASA AKYU ARA NI

MYEN MUNGDAN HTE SENG AI SHANGLAWT AI MUNGSANG MADANG SAWK SAGAWN HPUNG

-----------------------------------------------

LAWNGLAM GINCHYUM HTE AHKYAK MADUNG HPAJI JAW SHADUT DAT AI LAM

1. MYEN MUNGDAN HTE SENG AI SHANGLAWT AI MUNGSANG MADANG SAWK SAGAWN HPUNG (Sawk Sagawn Hpung n’nan hpang ai kaw nna) a 2018 September shata hta galaw lai wa ai (39) Lang Na Shinggyim Ahkaw Ahkang Kongsi Zuphpawng de tang madun lai wa sai sumtang ni hta e, Jinghpaw Mungdaw, Sam Mungdaw hte Rakhine Mungdaw shagu hta shinggyim ahkaw ahkang hpe dingtaw dingyang hkrang hte tawt lai nga ai lam ni hpe sawk sagawn tang madun da ai sha n-ga, 2011ning kaw nna 2018 ning lapran mungkan shinggyim nauna hte seng ai tara upadi (international humanitarian law) hpe laja lana tawt lai mat wa ai lam ni hpe mung, sawk sagawn tang madun lai wa sai.[[1]](#footnote-1) Ndai zawn law htam la ai tara tawt lai ai lam ni gaw, shinggyim jasat hte ninghtan shai ai ru hka amu (crime against humanity) hte, kaga masha sat amu, bawngdung htawng rawng amu, npawt shamat ai amu, zingri ai amu, roi rip amu, ngang hte seng nna mayam shatai ai amu hte kaga ladat amyu myu hku nna ngang hte seng ai mazut roi rip ai amu, adip arip zingri zingrat ai amu hte mayam shatai ai amu ni hte bung pre nga ai lam SAWK SAGAWN HPUNG a ginchyum dat dinglik ai hta htawng madun da nga ai. Hta n ga, Rakhine mungdaw hta shinggyim jasat hte ninghtan shai ai ru-hka amu hpe byin pru shangun ai, myu shamyit kau ai hte kaga mung de gawt kau ai lawng lam ni hpe mung mu lu ai. Ndai zawn re ai amu ni hpe madung tawt lai nga ai gaw Myen mung a shimlam dap ni, grau nna myen hpyen dap shing n rai Tatmadaw rai nga ai. Matsing ningtsing da lu ai tawt lai ai amu ni gaw mungsang tara upadi hta mara grai sawng ai hku masat da nga ai. Sawk Sagawn Hpung kaw nna hpumdim dat tsun ai gaw, “Rakhine mungdaw hta byin lai mat wa ai amyu sat shamyit ai ru hka amu (genocide) hte seng nna Tatmadaw kata na lit nga ai du salang/ du kaba ni hpe kung kyang ai hte dawdan na ahkang lu ai tara rung kaw nna jep chyoi ai hte tara jawat lu na matu hkumtsup ai sakse mabyin ni lu ga ai”.[[2]](#footnote-2)
2. Mara dam ari n hkam ra ai htunglai gaw, mung kata atsang shara shagu hta chyam bra nga ai hpe SAWK SAGAWN HPUNG kaw nna sawk tam da lu ai. Dai re ai majaw, lit la lit hkam ai lam nga wa na matu mungsang mungdan ni kaw nna n’gun jaw kanawng ra ai lam hpe mu mada ai hte maren, shing re kanawng n’gun jaw na matu adan aleng hpaji jaw ningmu jaw ai lam galaw lai wa sai. SAWK SAGAWN HPUNG gaw amyu shamyit ai ru hka amu (genocide), shinggyim jasat hte ninghtan shai ai ru hka amu (crime against humanity) hte hpyen gasat shamyit ai ru hka amu (war crime) ni hte seng nna jep chyoi n’htawm tara jawat lu na matu, Tatmataw a lit nga ai du salang/ du kaba ni hpe jahpan hta bang shalawm tawn sai. Sawk sagawn da lu ai mabyin lam ni gaw laja lana sawng ai marang e, “SAWK SAGAWN HPUNG kaw nna ningmu jaw hpaji jaw da sai hte maren Myen mungdan a Shim lam la nga ai hpung ni hte Hpyen dap (Tatmadaw) hpe hkrang galai shai kau ai lam shing n rai bai hpaw ninghtan ai lam n galaw dingsa/ galaw ai ten du hkra, Myen mungdan kata hpaga yumga makan bungli kri nga ai ni (shnr) hpaga ga nga ai ni (shnr) mungdan a hpaga yumga hta arang bang ai ni hku nna, mungdan a shim lam la ai nga ai hpung ni grau nna Tatmadaw (shnr) shanhte ni madu ai hte jum tek ai sutmasa makan bungli ni hte shingnan hpaga hpung ni (shnr) dap kata na dinghkrai malawm ni the sut masa shing n’rai ja gumhpraw hte seng nna matut mahkai ai lam n galaw lu na”[[3]](#footnote-3) ngu Sawk Sagawn Hpung kaw nna hpaji jaw shadut dat ai. Tara shang masat jahkrat da ya ai hpyen dap jai jarik (budget) hta n’ga, kaga lam hku nna ahkun hkanse shinggyin la lu shangun nga ai lam ni gaw Tatmadaw a gawng hpe Mung shawa yu hpareng ai lam n lawm ai sha, kri lu shangun nga ai. SAWK SAGAWN HPUNG a 2018 ning sumtang hta lawm ai hpaji jaw shadut ai lam gaw Tatmadaw a sut gumhpraw hte seng nna je bat ai lam byin shangun na matu, mungkan shinggyim ahkaw ahkang hte seng ai tara upadi (international human rights law) hte mungkan shinggyim nauna hte seng ai tara upadi (international humanitarian law) ni hpe tawt lai nga ai hte htawm hpang de tawt lai na lam ni hpe pat shingdang na hte Sawk Sagawn Hpung a 2018 ning sumtang hta tang madun da ai hte maren laiwa sai ten na tara tawt lai mat wa ai mabyin ni hpe lit la lit hkam ai lam nga wa na matu yaw shada ai. SAWK SAGAWN HPUNG a sumtang hta Myen mungdan kata e shinggyim ahkaw ahkang hpe hkan sa ai lam ra ahkyak nga ai hpe mu mada ai hte maren Tatmadaw hkrang galai shai kau lu na matu yaw shada let sut masa je bat ai lam hpe hpaji jaw shadut ai lam rai nga ai.
3. SAWK SAGAWN HPUNG kaw nna Tatmadaw a sut masa akyu ara hte seng nna sumtang shapraw ai lam gaw Myen mung asuya, Mungkan Wunpawng Hpung Shimlam Kongsi (UNSC) hte malawm mungdan ni, seng ang ai ginra hte mungdan asuya shada da hte seng ai wuhpung ni, arang bang ai ni hte hpaga yumga ni, mungkan ja gumhpraw hte seng ai wuhpung ni hte, Mungkan Wunpawng Wunpawng Hpung (UN) hte shi a masat gumhpraw, lamang hte kasa makan dap (agency) ni yawng gaw ndai hpaji jaw shadut ai lam ni hpe hkrang shapraw ai hta masan sa na matu rai nga ai.
4. Tatmadaw a daru magam ninggun kaba gaw hpyen gumshem magam asuya kaw nna 2010 November hte 2015 November ra lata poi hpang du hkra Myen mungdan a mungdan galai shai masa ni hta dingbai dingna byin pru shangun nga nga ai. Awng San Su Kyi woi awn ai Myu Sha Democracy Hpung (NLD) Pati gaw 2015 ra lata poi hta me dang nhtawm mung shawa a gawng malai asuya hku nna 2016 March shata hta lit la hpang wa sai. Raitim mung, 2018 gawda tara hta masat jahkrat tawn ai hte maren Tatmadaw gaw mung shawa up hkang ai (shnr) yu reng ai lam n nga ai sha tinang uphkang lam hte nga ai hpung rai nga ai. Dai hpung gaw, makawp maga hkringmang dap (ministry of defence), mungdan dinghku magam hkringmang dap (ministry of home affairs) hte ga jarit magam hkringmang dap (ministry of border affairs) ni hpe jum tek da nhtawm, dap hkringmang ni gaw Dap Awn Daju lata shatsam ai hpyen magam gun nga ai du salang/du kaba ni rai nga ai[[4]](#footnote-4). Hpyen dap hku nna upadi ka lajang ai rapdaw hta tsalam shadang (25) gambum hpe madu da lu ai majaw, Gawda tara gram lajang ai hpe hkum shingdang na ahkang aya lu nga ai.[[5]](#footnote-5)
5. Tatmadaw a sut masa akyu ara ni gaw hpyen dap a sat lawat hkrang shapraw ai lam hpe shabyin shatai ya nga ai. SAWK SAGAWN HPUNG kaw nna sut masa akyu ara hte seng ai lawng lam manga hpe sawk sagawn da lu ai:
6. Tatmadaw a madung hpaga pawng hpawm rai nga ai Myanmar Economic Holdings Limited (MEHL) hte Myanmar Economic Corporation (MEC), dai hpung lahkawng madu ai (shnr) jum tek da ai shingnan hpaga hpung ni, mungdan asuya madu ai makan bungli ni hta Tatmadaw a shanglawm ai lam hte “crony company ni” ngu nna tsun shaga ai mung dinghku kata na dinghkrai sut hpaga hpung ni hte Tatmadaw lapran ni kahtep dik hkridun ai ai lam;

(b) Dingdung Myen Mung na Jinghpaw Mungdaw hte Sam Mungdaw hta matut manoi byin nga ai hpyen majan kata Tatmadaw a sut masa akyu ara;

(c) 2017 August shata hta Dingdung Rakhine Mungdaw hta bying hpang lai wa ai hpyen dap a Rohingya amyu “shamyit masing” hpe madi shadaw na matu Tatmadaw a garum hpyi lajin ai alu gumhpraw hpe madi shadaw ya ai company ni hte wuhpung ni, hte Dingdung Rakhine Mungdaw hta ningpawt ninghpang gaw sharawt masing hte hkrang shapraw nga ai hpaga yumga ni;

(d) Tatmadaw a pawng hpawm hkrishawn sut hpaga bungli hte kaga hpaga yumga hte seng nna matut mahkai nga ai maigai company ni; hte

(e) 2016 October shata kaw nna Tatmadaw hpe laknak ni hte seng ang ai hking-rai ni dut ya ai (shnr) htawt jaw ai company ni hte mungdan ni, rai nga mali ai;

1. Ndai sumtang hta Tatmadaw hte hpyen du kaba ni a sut masa hpe akyu amyat byin pru shangun ai hpaga yumga ni, dinghkrai masha ni hte mungdan ni a hkum tsup ai jahpan madun lu ai lam n nga ai. SAWK SAGAWN HPYUNG hpe masat ya ai aten ahkying, jai lang lu ai madi shadaw lam ni hte byin mai masa n nga mat ai. Raitimung, ndai sumtang gaw ginchyum dat maram masam hte ningpawt hkridun hpe lajang da ya ai rai nna, ndai ningpawt hkridun ntsa hta kaga jep sagawn ai ni hte sawk sagawn ai ni kaw nna matut gaw gap la mai nga ai. Lawu na sawk tam shaleng ai lam ni gaw ndai sumtang a laika bungjat ni (annexes) hta lawm ai lawnglam ni hpe madi shadaw ya nga ai. Jep sagawn la lu ai ntsa htuk manu madi madun ai hpe mahta nhtawm SAWK SAGAWN HPUNG kaw nna myit shatawng ai lam gaw:
2. Tatmatdaw a hpaga pawnghpawm rai nga ai Myanmar Economic Holding (MEHL) hte Myanmar Economic Corparation (MEC) company yan hpe shinggyim ahkaw ahkang hte seng ai tara upadi hte mungkan shinggyim nauna hte seng ai tara upadi ni hpe laja lana tawt lai hta madung lit nga ai Dap Awn Daju Du Kaba Min Aung Hlaing, Tau Dap Awn Daju Du Kaba Soe Win hte Tatmadaw a du kaba/du salang ni kaw nna madu da ai hte shingkang shingna ka’up da nga ai. MEHL hte MEC madu ai sut masa hpaga yumga hpan amyu myu, gaw gap hte ja lungseng htu shaw ai lam kaw nna tsi mawan hte seng ai gunrai shapraw ai lam, pahkam masat galaw ai lam, mungkan bu hkawm bungli galaw ai lam hte gumhpraw dum bungli galaw hte seng nna a hpaga yumga bungli magam yawng (106) hte bai nna, hpaga hpung hkrang hku nna MEHL hte MEC ni hte ni kahtep ai hpaga yumga bungli magam yawng (27) hpe Sawk Sagawn Hpung kaw nna sawk sagawn lu ai. Hpyen dap hpaga yumga a shang gumhpraw ni gaw, Tatmadaw hpe mung shawa uphkang yu reng ai kaw nna shanglawt shangun ai hte tinang uphkang lam hpe grau ninggun ja shangun nhtawm, mungkan shinggyim nauna hte seng ai tara upadi hte shinggyim ahkawng ahkang hte seng ai tara upadi ni hpe dam lada ai hte laja lana tawt lai ai Tatmadaw a hpyen gasat ai lam hta ja gumhpraw madi shadaw ya nga ai.

“Crony company ni” hku nna chye da ai Myen mung dinghkrai company ni, pawng hpawm hpaga hpung ni hte Tatmadaw hte shi a hkridun sut makan bungli rai nga ai MEHL, MEC ni lapran hta ngang kang ai sut masa hte jinghku masa hku nna mahkri shawn nga ai.

1. Sut nhprang htu shaw ai grau nna Jinghpaw Mungdaw hta Tatmadaw kaw nna atik anang bungli shangun ai lam, ngang hte seng nna mazut roi rip ai lam, hta n’ga shinggyim ahkaw ahkang (human rights) hte mungkan shinggyim nauna hte seng ai tara upadi (international humanitarian law) ni hpe tawt lai nga ai lam ni gaw, hpyen dap a sut masa shamu shamawt ai sat lawat hte matut mahkai nga ai. Jinghpaw Mungdaw hte Sam Mungdaw hta MEHL, MEC hte dai company lahkawng a shingnan hpaga hpung (23) kaw nna lung seng hte padi (ruby) htu shaw na ahkang laisin (license) law law lu da ma ai.
2. 2017 August shata hta Dingdung Rakhine mung e Rohingya amyu “shamyit masing” hpe garum madi shadaw lu na matu 2017 September shata hta Tatmadaw a du kaba ni a garum hpyi lajin ai hte maren company hte wuhpung yawm htum (45) kaw nna Tatmadaw hpe USD 6.15 million garum madi shadaw lai wa sai. Rohinggya ni myen mung a rudi masha re ai sakse shaprai kau na hte tinang a wuhpung hte buga ginra ni de bai nhtang wa ai lam shingdang na matu yaw shada let Tatmadaw gaw ginra ni hpe ningnan bai gaw sharawt na masing hpe Tatmadaw hte dingyang matut mahkai hkridun nga ai dinghkrai company ni kaw nna dingdung Rakhine mung hta gaw sharawt magam bungli galaw nga ai hpe SAWK SAGAWN HPUNG tam sawk da lu ai. Rakhine mung hta Union Enterprise for Humanitarian Assistance, Resettlement and Development (UEHRD) kaw nna hkrang shapraw nga ai bungli masing ni gaw hpyen gasat shamyit ai ru hka amu (war crime), shinggyim jasat hte ninghtan shai ai ru hka amu (crime against humanity) hte amyu shamyit ai (genocide) sat lawat ni byin pru na hpe grau shangang shakang ya nga ai.[[6]](#footnote-6) Ndai zawn sawk tam sagawn da ai lam hpe mahta nna SAWK SAGAWN HPUNG gaw dinghkrai company ni a jahpan hpe sawk sagawn da lu ai. Dai company ni a du salang ni gaw, shinggyim jasat hte ninghtan shai ai ru hka amu (crime against humanity) a “kaga shinggyim lai n re ai sat lawat ni” hte zingri zingrat ai hta n’ga mungkan tara upadi n’pu na ru hka amu tawt lai ai hta ading tawk garum ningtum jaw nga ai majaw, company a du salang ni hpe ru hka amu hte seng nna jep sagawn ra ai.
3. Tatmadaw a hpaga yumga lam gaw maigan company ni hte jawm hpaw da ai pawnghpawm hkrishawn sut hpaga bungli (14) hte kaga hpaga masa hku nna hkridun da ai maigan company n law htum (44) nga ai. Ndai pawnghpawm hkrishawn sut hpaga bungli hte hpaga hte seng ai matut mahkai lam hta nna Tatmadaw hte shi a hkridun sut masa makan bungli ni rai nga ai MEHL, MEC hte seng ai Maigan hpaga yumga magam bungli ni yawng gaw shinggyim ahkaw ahkang (human rights) hte mungkan shinggyim nauna hte seng ai tara upadi (international humanitarian law) ni hpe tawt lai ai hta pawm lawm ai ni (shnr) dai amu ni hte gindun nga ai masha hku nna masat mai ai lam Sawk Sagawn Hpung kaw nna sawk tam da lu ai. Yawm htum gaw ndai maigan company ni hku nna Tatmadaw a sut gumhpraw masa hpe madi shadaw garum ya ai lam rai nga ai.
4. Tatmadaw a laja lana sawng ai shinggyim ahkaw ahkang matsing ningting hte seng nna dam lada ai hku ndau shabra ai hpang, 2016 ning kaw nna Mungdan (7) kaw nna maigan company ni n law htum (14) gaw Tatmadaw hpe laknak ni, seng ang ai arung arai ni garum jaw lai wa sai. Dai hta n-ga, Tatmadaw gaw dai wuhpung ni garum jaw da ai laknak ni, seng ang ai arung arai ni hte mungkan shinggyim ahkaw ahkang (international human rights) hte mungkan shinggyim nauna hte seng ai tara upadi (international humanitarian law) ni hpe laja lana tawt lai ai lam ni hta asung jashawn jai lang nga ai hpe matsing ningting nna adan aleng madi madun da saga ai.. Dai majaw, garum jaw ai mungdan ni hte company malawng gaw, tinang shalai ya dat ai laknak ni a majaw Myen mungdan a shinggyim ahkaw ahkang tawt lai masa hpe ading tawk hte adan aleng hkrum hkra shangun nga ai hpe mu chye ai (shnr) mu chye chyalu rai nga ai. SAWK SAGAWN HPUNG kaw nna jep sagawn da lu ai laknak garum ningtum jaw nga ai ni hta na company (12) gaw Mungdan Asuya ni madu ai sut masa makan dap ni rai nga ma ai.

2016 ning kaw nna, Tatmadaw gaw shawa hte hpyen dap lahkawng yan hta jai lang mai ai (dual-use) shiga hte matut mahkai ai ladat hpaji ni hpe maigan dinghkrai company (7) kaw nna mari la na matu galaw lai wa ai hpe kam ram ai shiga hku nna SAWK SAGAWN HPUNG hta lu da ga ai. Mari na ladat hpaji ni hta sumtsan shiga matut mahkai hte seng nna garum kahtau jaw ai lam, hkang hkan ai hpe tup hkra galaw lu ai ladat ni, gau ai masha n lawm ai sha shapyen mai ai jak rai ni, internet hte data shalai ya ai ladat hpaji ni lawm nga ai.[[7]](#footnote-7) Dut mari ai hte seng ai jahtum na byinda masa shiga hpe SAWK SAGAWN HPUNG kaw nna n chye na lu ai

1. Ndai zawn re ai kaga masa hku nna hkam la lu ai shang gumhpraw n’pawt hte sut masa akyu ara ni yawng hpe seng yeng kau lu na matu Myen mung asuya gaw Tatmadaw hpe mung shawa uphkang yu reng ai n’pu hta tawn da lu na matu tara upadi hte polisi lam masan ni hpe jahkrat ai hta n’ga Gawda Tara hpe gram lajang ai lam hpe ningpawt hpang galaw ra nga ai. Dai zawn galaw ai lam ngut kre ten du hkra, Mungkan Wunpawng Hpung Shimlam Kongsi (UNSC) hte malawm mungdan ni, seng ang ai ginra hte mungdan asuya shada da hte seng ai wuhpung ni gaw, Tatmadaw madu ai company ni, grau nna MEHL, MEC hte dai company lahkawng a shingnan hpaga hpung ni yawng hpe shingte masat da nhtawm sut hpaga pat shingdang dam jaw na lam hpe masat jahkrat ra ai. Ndai zawn pat shingdang ai lam hpe masat jahkrat sa wa na shaloi shinggyim ahkaw ahkang hpe hkungga ai hte mung shawa ni a shinggyim nga pra-sutmasa hpe akyu n jaw ai lam byin pru wa chye ai hpe atsawm sawn maram nhtawm galaw ra ai. Dai hpe, reng hkang ai hte tara sha-ngang ai hkrang masa hte rau Myen mungdan hpe hkumtsup re ai laknak hpaga pat hkum lam hpe kapyawn nna masat jahkrat ra ai.
2. SAWK SAGAWN HPUNG hku nna 2018 September sumtang hta lawm ai hpaji jaw shadut ai lam, “Mungkan tara upadi tawt lai ai lam, grau nna mungkan tara upadi a sawng dik ai ru hka amu (serious crimes) hte shinggyim ahkaw ahkang hpe ladu shalai tawt lai ai hte bung pre ai sat lawat ni shayawm na lam hpe madi shadaw ya lu ai, madu da ai sut gan jai lang lam pat jahkring ai (asset freezes), hkawm sa hkawm wa lam hkum pat ai (travel bans) ni lawm ai, dinghkrai hpe shingte masat da ai pat shingdang ahkyak la ai lam (targeted individual sanctions)”[[8]](#footnote-8), hpe bai kahtap tsun ga ai. Ndai sumtang a sawk tam da lu lam ni gaw Myen mung Asuya, Mungkan Wunpawng Hpung Shingyim Kongsi (UNSC) hte malawm mungdan ni, seng ang ai ginra hte munkan ausya shada da hte seng ai wuhpung ni, arang bang ai lam ni hte hpaga yumga ni, mungkan ja gumhpraw hte seng ai wuhpung ni hte, Mungkan Wunpawng Hpung (UN) hte shi a masat gumhpraw, lamang hte kasa makan dap (agency) ni kaw nna, ndai hpaji jaw shadut ai lam ni hpe tatut hkang shapraw sa wa shaloi, masan sa ai mahkrun masa hpe lam mase ya ai. Mungkan tara upadi a sawng dik ai ru hka amu hte seng nna madung lit nga ai masha ni hte seng ai, manu sut gan ni hpe hkang sagawn ai, jai lang n mai hkra pat jahkring ai, zing la ai hte bai lu la shangun ai lam ni hpe byin pru shangun ai jep sagawn ai lam ni gaw, lit la lit hkam lam hpe tam sagawn ai hta ahkyak ai dawchyen rai nga ai hpe madung myit maju jung ra ai lam hpe ndai sumtang hta madi madun dat ai. Bai, Malawm Mungdan ni hku nna tara je yang ai daru magam hpe jai lang nhtawm, Myen mung a shinggyim ahkaw ahkang tsang ra ai masa hte seng nna mungkan tara upadi npu na sawng dik ai ru hka amu tawt lai ai hta shang lawm ai company ni a lit nga ai du salang ni hpe jep sagawn ai hte (byin mai yang) ahkyak la je yang lu na matu myit yu dinglik yu ra nga ai.
3. Sawk Sagan Hpung kaw nna ningmu jaw hpaji jaw da sai hte maren Myen mungdan a Shim lam la nga ai hpung ni hte Tatmadaw hpe hkrang galai shai kau ai lam shing n rai bai hpaw ninghtan ai lam n galaw dingsa/ galaw ai ten du hkra, Myen mungdan kata hpaga yumga makan bungli kri nga ai ni (shnr) hpaga ga nga ai ni (shnr) mungdan a hpaga yumga hta arang bang nga ai ni hku nna, mungdan a Shim lam la nga ai hpung ni grau nna Tatmadaw shing n’rai shanhte ni madu ai hte jum tek ai sutmasa makan bungli ni hte shingnan hpaga hpung ni shing n’rai dap kata na dinghkrai malawm ni hte sut masa makan bungli seng nna matut mahkai ai makan bungli n galaw na. Myen mung a lungseng hte padi (ruby) dut marai ai lam mungkan gat lawk hta du nga ai hte maren, Sut nhprang htu shaw lam hta Tatmadaw a shang lawm nga ai lam hte nhprang htu shale ai ginra ni hta shinggyim ahkaw ahkang hte mungkan shinggyim nauna hte seng ai tara upadi ni hpe tawt lai nga ai lam ni hpe Tatmadaw gaw lit-la lit-hkam ra ai rai nna, Hpaga yumga galaw ai ni hku nna tawt lai na matu shabyin shatai ai lam (shnr) akyu amyat shapraw la ai lam n nga na matu galaw ra ai. Dinghkrai daw maga de arang bang lawm na matu myit lawm ai dinghkrai hpaga yumga (shnr) mungkan ja gumhpraw hte seng ai wuhpung ni hku nna, Tatmadaw hte shi hte ginrun ai hpaga yumga ni hte shingjawng ai masa hku, kaga sut masa lam ni hpe kaba rawt wa na matu ningshawng tawn nna madi shadaw ging nga ai.

HPAJI JAW SHADUT DAT AI LAM

1. Myen Mung Asuya hpang de:
2. Tatmadaw hpe mungshawa asuya uphkang yu reng ai n’pu hta tawn da lu na matu tara upadi hte polisi lam masan jahkrat ai hta n’ga Gawda Tara hpe gram lajang na;
3. Mungshawa asuya kaw nna Tatmadaw hpe yu reng lu hkra Gawda Tara hpe gram lajang na hte, Tatmadaw hpe kup tsup ai hku bai hpaw ninghtan nna, Tatmadaw a jai gumhpraw yawng hpe rapdaw (parliament) kaw nna masat jahkrat ya na hte rapdaw a gawn hkang ai hku n re ai Tatmadaw a shang gumhpraw yawng hpe pat shingdang na. Matut nna, Tatmadaw hpe Myen Mungdan a sut masa mungkan kaw na yeng seng kau na, sut masa shamu shamawt ai hta shang lawm na sat lawat ni hpe tara upadi jahkrat nna pat shingdang na, Tatmadaw hta magam gun taw nga ai hpyen du ni hpe sut masa lam ni yawng hpe jum tek lu na akyu ara (shnr) sut masa makan bungli a dawdan salang hpung hta shang lawm na lam hpe pat shading na.
4. Pran wan ten hta, MEHL, MEC hte shan a shingnan hpaga hpung ni yawng gaw ahkun hkanse jaw bang ai, jahpan chyarang hte ja gumhpraw hte seng ai ritkawp tara ni yawng hpe hkan nang hkan sa na matu galaw nna, shan hte a sut masa shamu shamawt ai, gawng shakri nga ai lam ni hte seng nna shiga ni hpe yawng mu chye hkra ndau dan ai.
5. MEHL, MEC hte shan a shingnan hpaga hpung ni, nhprang sut rai htu shaw nga ai company ni kaw nna hkam la lu ai akyu amyat azin ayang hte ja gumhpraw hte seng sai sumtang ni hpe mu chye lu na matu ndau dan ai shaloi, asuya gaw Ectractive Industries Transparency Initiative (EITI) de jaw da ai ga sadi hte maren rai na matu ngang kang ai lam masan polisi ni hte rapdaw lai ladat hkrang hpe gran jahkrat na;
6. SAWK SAGAWN HPUNG hpe ra ai lam ni hta jawm garum lai wa ai masha, wuhpung ni yawng hpe matai htang ai, jahkrit shama ai hte masa amyu myu hku dingbai dingna jaw ai lam n galaw lu na. Shinggyim ahkaw ahkang tawt lai nga ai ni hpe pat shingdang ai lam, jep sagawn ai lam, dam ari jaw ai lam, shading sharai gram lajang ai lam ni hpe htuk manu ai ladat hte ahkyak la lu na matu, tang du ai lam masan polisi, upadi ka lajang ai, rit-kawp tara ni masat jahkrat ai hte hpaga yumga hte matut nga ai sat lawat ni hpe je yang dawdan ai lam ni hpe galaw na. Hpaga hpung ni kaw nna, shanhte a makan bungli ni yawng hta shinggyim ahkaw ahkang hpe hkungga na lam masat jahkrat tawn na hte masat da ai tara upadi ni hpe jahpring shatsup ai lam hte mala hka nga ai ni hpe hparan ya ai lam ni hpe, aten hte aten maram dinglik na. Hpaga hpung ni kaw nna, shanhte a makan bungli ni hta, shinggyin ahkaw ahkang hpe gara hku hkungga la ra hkan nang hkan sa mai ai ngu ai hta, atsam dat hkan sa shadang (due diligence) hte maren hkan sa na hte tang du ai lam masan hpe masat jahkrat na. Hpaga hpung ni kaw nna, shanhte a makan bungli ni hta shinggyim ahkaw ahkang ahtu hkra ai lam ni hpe gara hku hparan ai lam hte seng nna shiga ginlen na matu n’gun jaw na hte, shadut na.
7. Shimlam Kongsi hpang de:
8. Mungkan shinggyim ahkaw ahkang hte seng ai tara upadi (international human rights law) hte mungkan shinggyim nauna hte seng ai tara upadi (international humanitarian law) ni hpe tawt lai ai lam hta madung lit nga ai Tatmadaw a arawng aya kaba ai du salang ni hpe shingte masat da ai sut hpaga pat shingdang dam jaw na matu jahkrat masat na;
9. Tatmadaw madu ai company ni, grau nna MEHL, MEC hte , dai company lahkawng a shingnan hpaga hpung ni yawng hpe shingte masat da nhtawm sut hpaga pat shingdang dam jaw na lam masat jahkrat na, raitimung, shinggyim ahkaw ahkang hpe hkungga na hte pat shingdang dam masat ai a marang e shinggyim nga pra-sutmasa hpe akyu n jaw ai lam hkyem sa hkra ahkyak shatai let galaw na;
10. Myen mungdan hpe hkumtsup re ai laknak hpaga pat hkum lam hte reng hkang ai hte tara sha-ngang ai hkrang masa jahkrat masat na;
11. Malawm Mungdan, seng ang ai ginra hte mungdan asuya shada da hte seng ai wuhpung ni hpang de:
12. Mungkan shinggyim ahkaw ahkang hte seng ai tara upadi hte mungkan shinggyim nauna hte seng ai tara upadi ni hpe tawt lai ai ni ngu nna, SAWK SAGAWN HPUNG a matsat hkrum ai ni hpe hkawm sa hkawm wa lam hkum pat ai (travel bans), shanhte madu da ai sut gan jai lang lam pat jahkring ai (asset freezes) ni hte dinghkrai hpe shingte masat da ai pat shingdang ahkyak la ai lam (targeted individual sanctions) hpe jahkrat masat na. Hta n’ga, tara tawt lai ai ni ngu nna masat da hkrum sai dinghkrai shagu a dinghku masha ni, shanhte hte ni kahtep ai masha ni hku nna, gawng malai hpaga yumga madu tai ya ai (shnr) masat da hkrum ai dinghkrai ni ahkyak la hkrum na kaw nna, koi yen lu hkra gawng malai hkam ya ai masha ni yawng hpe mung, pat shingdang ahkyak la na;
13. Tatmadaw a pawnghpawm hpaga hpung ni hte shi a shingnan hpaga hpung ni madu ai sutgan jai lang lam pat jahkring kau ya na hte dinghkrai hpe shingte masat da ai pat shingdang ahkyak la ai lam masat jahkrat ai shaloi, shinggyim ahkaw ahkang hpe hkungga na hte pat shingdang dam masat jahkrat ai a marang e shinggyim nga pra-sutmasa (socio-economic) hpe akyu n jaw ai lam hkyem sa hkra ahkyak shatai let galaw na;
14. Tatmadaw hte shi a makan bungli kri ai lam hta sut masa hku nna jaw nga ai (shnr) shanhte kaw na akyu amyat lu nga ai tara masa hte seng ai masha ni (shnr) wuhpung ni hpe dinghkrai shingte masat da pat shingdang ahkyak la ai lam galaw na. Bai nna, tara tawt lai ai ni ngu nna masat da hkrum sai dinghkrai shagu a dinghku masha ni, shanhte hte ni kahtep ai masha ni hku nna, gawng malai hpaga yumga madu tai ai hpaga (shnr) masat da hkrum ai dinghkrai ni ahkyak la hkrum na kaw nna koi yen lu hkra gawng malai hkam ya ai masha ni yawng hpe mung, pat shingdang ahkyak la na.
15. Lit la lit hkam ai lam nga na , tara rap ra ai lam nga na hte Myen mung kata shinggyim ahkaw ahkang tawt lai nga ai lam hpe masa amyu myu hku nna je bat na matu, lak nak dut shalai ya ai lam hpe pat hkum na.
16. Tinang mungdan a shadip jahpang kata nga,Myen mung hta tara shang hpaga yumga galaw nga ai company ni hpe ndai sumtang hte seng nna hkawn hkrang hkra galaw na.
17. Myen mung a shadip jahpang ginra (shnr) shi a tara je yang na ahkang aya lu ai ginra kata kau chyen mi (shnr) yawng hku nna shara la galaw nga ai Hpaga yumga ni a sat lawat ni gaw, dai mungdan a shinggyim ahkaw ahkang dut dang ai masa kata dinghkrai a ahkaw ahkang hpe ading tawk hkra machyi ai/ hkra machyi wa mai nga ai majaw, shanhte a ahkaw ahkang hte seng nna lit hkam ai lam hte tawt lai hkrum ai ni a myit ana tsi lajang na ahkaw ahkang lu na lam ni ding yang hkam la shangun na matu, htuk manu ai upadi ka lajang na hte kaga ahkyak la ai lam galaw na;
18. SAWK SAGAWN HPUNG hpe ra ai lam ni hta jawm garum jaw ai marang e, matai htang hkrum ai (shnr) matai htang hkrum katut wa chye ai dinghkrai kadai hpe rai tim mung madi shadaw jaw na, grau nna, Mungdan ni a Myen mungdan (shnr) htingbu mungdan ni hta hpaw da ai Datkasa rung hku nna garum jaw ai lam galaw na;
19. Myen mung a shinggyim ahkaw ahkang tawt lai masa hte matut manoi nga ai mungkan tara upadi n’pu na ruhka amu ni hpe tawt lai ai lit lamang hta arawng aya nga ai salang ni kaw nna shanglawm nga ai a ntsa, kam ram byin mai masa ginlam ni hpe mahta nhtawm, ruhka amu tawt lai wa ai seng ang ai mungdan de ap ya na (shnr) jep sagawn na hte (sakse sakgan hkum tsup nga yang) tara jawat na matu tinang mung a daru magam ahkang aya hpe jai lang na;
20. Gunrai mari lang ai ni hpe MEHL, MEC hte shan yan a shingnan hpaga hpung ni hte Tatmadaw a shingkang shingna ka-up nna madu ai (shnr) madu ai kaga company ni hte kanawn mazum ai lam hpe koigam shangun na hte Myen mungdan a shapraw gunrai ni gaw ading tawk shing n rai gum woi hku nna Tatmadaw hte ginrun ai lam nga n nga hpe ginghka chye shangun na.
21. Arang madu hte hpaga hpung ni hpang de:
22. SAWK SAGAWN HPUNG a hpaji jaw shadut da ai hte maren Myen mung a shim lam la nga ai hpung ni hte Tatmadaw hpe hkrang galai shai kau ai lam shing n rai bai hpaw ninghtan ai lam n galaw dingsa/ galaw ngut ai ten du hkra, mungdan kata hpaga yumga makan bungli kri nga ai (shnr) hpaga ga nga ai ni (shnr) mungdan a hpaga yumga hta arang bang ai ni hku nna, mungdan a shim lam la ai nga ai hpung ni grau nna Tatmadaw (shnr) shanhte ni madu ai hte jum tek ai sutmasa makan bungli ni hte shingnan hpaga hpung ni (shnr) dap kata na dinghkrai malawm ni the sut masa shing n rai ja gumhpraw hte seng nna matut mahkai ai makan bungli n galaw na. Dai makan bungli ngu ai hta, grau nna MEHL, MEC hte shan yan a shingnan hpaga hpung ni hte hpaga yumga matut mahkai ai lam ni rai nga ai. Hpaga yumga matut mahkai ai lam ngu ai hta dai company ni hpe ja gumhpraw hkoi shap ya ai (shnr) shanhte a hpaga ga ai lam ni hta arang bang lawm ai hte Tatmadaw hte seng ai company ni kaw nna galaw lajang ya ai lam (service) ni hpe hkam la ai lam hte lamu ga htingput htingra shap lang ai lam ni rai nga ai. Tatmadaw ningbaw ni a dinghku masha ni madu ai (shnr) jum tek da ai company ni, hpaga yumga makan bungli ni hte seng nna ja ja sadi maja ai lam galaw na hte shahte hku nna, atsam dat hkan sa shadang (due diligence) nga ai hpang, Tatmadaw a madi shadaw ai lam (shnr) ginrun ai lam n nga ai hpang hta she, hpaga yumga hkri shawn ai lam galaw mai na. Myen mungdan kata kri nga ai hpaga yumga ni (shnr) mungdan a hpaga yumga ni hte hpaga ga ai lam, arang bang ai lam (shnr) hpaga galaw na matu myit sawn nga ai ni hku nna, atsam dat hkan sa shadang (due diligence) masat ai lam galaw ai shaloi, teng man ai shiga ni hte ndai sumtang a Bungjat (annex) hta rawng ai company ni a jahpan (jahtum pru ai shiga lawng lam ni lawm ai) hte SAWK SAGAWN HPUNG a 2018 sumtang ni a ntsa lakap nna galaw na;
23. Tatmadaw de dingtawk (shnr) gindun ai hpaga hpung ni kaw nna garum ningtum jaw ai lam, alu jaw bang ai lam ni hpe hkum pat na;
24. Majan byin ai ginra ni hta, grau nna Jinghpaw, Sam, Rakhine Mungdaw ni hta na maigan a hpaga arang bang hpaga arang bang ai ni yawng gaw UN a Hpaga Yumga hte Shinggyim Ahkaw Ahkang hte seng ai Madung Lam Masan hte maren hte maren hkrang shapraw na. Bai, Sawk Sagawn Hpung a sawk tam da lu ai hta, lahta na hpaji jaw shadut ai hta n lawm shi ai hpaga arang bang ai lam ni yawng mung, atsam dat hkan sa shadang (due diligence) hpe sharawt shatsaw let hkrang shapraw na.
25. Ndai sumtang hta madi madun da ai Myen mung na nhprang sut rai, grau nna, lung seng, padi (ruby) hte Jinghpaw Mungdaw hte Sam Mungdaw na ngau (timer) ni hpe mari ai hpaga yumga makan bungli ni yawng, Tatmadaw malawm dinghkrai ni (shnr) Tawmadaw shang lawm ai (shnr) shi a shingnan hpaga hpung hte gumhpawn hpaga hpung ni a makan bungli ni kaw nna, htuk shale ai shing n rai dut ai sut-rai ni n byin na matu shateng ai lam galaw na. Lama nna byin taw nga ai rai yang, dai sut-rai ni hpe ading tawk shing n rai gumwoi hku nna, mari ai lam (shnr) jai lang ai lam n galaw na. “Manghkang byin nga ai hte hkrit tsang ra ai shara ni hta n’hprang sutrai shapraw ai gin-yan (supply chain) ni hta lit la ai lam hpe atsam dat hkan sa shadang hte seng ai lam masan” (Due Diligence Guidance for Responsible Suppy Chains of Minerals from Conflict-Affected and High-Risk Area) gaw ndai lam ni hte seng nna akyu shatai ya ai lam masan hku nna madi shadaw nga ai.
26. Myen mungdan hte dut mari nga ai hpaga hpung ni hku nna gunrai shapraw ai gin-yan (supply chain)ni hta Tatmadaw hte gindun ai hpaga hpung a shapraw gunrai ni n lawm na matu tara grai ja ai madang, atsam dat hkan sa shadang (due diligence) ni hte galaw na. Hpaga hpung ni hku nna mung, gunrai mari lang ai ni jaw ang ai hku lata lu na matu tinang a gunrai n’pawt hpe asan sha ndau dan na.
27. Gunrai mari ai ni hpang de
28. Myen mung de bu hkawm ai shaloi, MEHL, MEC hte shan yan a shingnan hpaga hpung ni hte Tatmadaw a shingkang shingna ka-up nna madu ai (shnr) madu ai kaga company ni hte kanawn mazum ai lam hpe koi gam shangun na hte ndai sumtang a bungjat (annex) hta lawm ai company ni hpe madun ai jahpan (jahtum pru ai shiga lawng lam ni lawm ai) hpe mahta nhtawm, Tatmadaw company ni shang lawm ai lam n nga ai hotel hte bu hkawm makan bungli hpe la ta lang na;
29. Tatmadaw hpaga hpung ni a lung seng hte padi htu shaw ai lam hta shang lawm nga ai hte sut nhprang htu shaw ai magam dap kaw nna Myen mung a shinggyim ahkaw ahkang tawt lai masa hta ginrun nga ai majaw, MEHL, MEC hte shan yan a shingnan hpaga hpung ni hte Tatmadaw a shingkang shingna ka-up nna madu ai (shnr) madu ai kaga company ni htu shaw ai, mari ai, dut shapraw da ai (shnr) ru di a tsawm n lu gawn ai lung seng hte padi (Myen mungdan a Jinghpaw hte Sam Mungdaw ni hta n’pawt pru ai ngu masat lu) ni hpe dut mari ai lam koi yen na;
30. Ndai sumtang a bungjat (annex) hta lawm ai company ni hpe madun ai jahpan (jahtum pru ai shiga lawng lam ni lawm ai) hpe mahta nna, Myen mungdan htuk gunrai ni hpe jep sagawn nhtawm, Tatmadaw hte ginrun ai lam n nga ai gunrai hpe mari jai lang ai hku nna Tatmadaw kaw nna shanglawt ai hpaga hpung ni hpe n’gun jaw na.
31. Mungkan ja gumhpraw hte seng ai hpung ni hpang de:
32. Tatmadaw hte shi a hpaga hpung ni hta lai nna, kaga dinghkrai hpaga hpung ni ninggun ja wa na matu madi shadaw na hte, Tatmadaw hte ginrun ai lam n nga ai dinghkrai hpaga yumga ni hta arang bang na;
33. Shinggyim ahkaw ahkang hpe hkungga na lam masat nhtawm, masing jahkrat ai lam, shanglawm ai lam, atsam sharawt ya ai lam, buga masha ni madu tai ai lam hte hkrung grin ai lam hta madung dat ai bawng ring gaw sharawt masing ni hpe hkrang shapraw na;
34. Bawng ring lam, arang bang ai lam, bai gaw sharawt masing ni hpe hkrang shapraw ai hta tara rap ra ai, maren mara re ai, garan ginghka lam n nga ai, hkrung grin ai hte mung masa sat lawat shabyin ai lam n lawm ai hku nna madi shadaw na. Rohingya ni a ntsa shagyip shagyeng da ai lam n dawm la dingsa, hte dawm la kau ai ten du hkra, Rakhine Mungdaw hta ningtum hkyak hkyak jaw ai hta lai nna, bawng ring lam hte sut hpaga lam ni hpe hkrang shapraw ai lam n galaw na;
35. Bawng ring rawt jat lam masing hte seng ai hpe lamang jahkrat ai hte hkrang shapraw ai shaloi, makawp maga ai ladat, mung shawa hte shinggyim ahkaw ahkang ni hpe hkang nang hkan sa na. Grau nna, bawng ring rawt jat lam masing hte lamang ni hpe gara shara kaw/ gara hku hkrang shapraw na (shnr) garum ningtum shadu na hpe ahkyak shatai nna masat jahkrat na. Hpyen gasat shamyit ai, shinggyim jasat hte ninghtan shai ai hte amyu shamyit ai hku nna mungkan tara upadi n’pu na ru hka amu tawt lai ai hta tara n lang ai hku shang lawm ai ngu nna n tsen hkrum ai hpung ni hpe sut masa (shnr) kaga akyu amyat ni hpe byin pru shangun lamang hte garum ningtum jaw ai hpe n madi shadaw na.
36. Jinghpaw, Sam hte Rakhine Mungdaw kata na bawng ring gaw sharawt masing ni hku nna, ru hka amu byin ai shara (shnr) lit-la lit-hkam a matu yaw shada ai kaga sak se sak gan ni hpe jahten shamat ai(shnr) n jaw ai hku byin shangun ai sat lawat ni hpe madi shadaw ai lam, ninggun jaw ai lam n galaw na;
37. Myen Mung Asuya hpe dingtawk madi shadaw jaw ai jai jarik ni gaw, Hkrunggrin Bawngring Ai Bandung (Sustainable Development Goals) hte Myen mungdan ting na mungchying sha ni a sut masa, shinggyim nga pra masa hte seng ai ahkaw ahkang ni hpe shadik shatup ya na matu rai nna, lachyen lahka lam n nga ai sat lawat, kadai hpe mung shingdu tawn ngam da ai lam n nga hkra sadi na.
38. Mungkan Wunpawng Hpung (UN) hte masat gumhpraw ni, lamang ni hte kasa makan dap agency ni hpang de:
39. Myen mungdan kata mungkan shinggyim ahkaw ahkang hte seng ai tara upadi (international human rights law) hte mungkan shinggyim nauna hte seng ai tara upadi (international humanitarian law) ni hpe tawt lai ai lam hpe lit la lit hkam ai lam nga na matu yaw shada ai hpe ahtu hkra shangun ai lamang hte garum ningtum n jaw na;
40. UN a shinggyim nauna hte seng ai lam, bawng ring lam hte bai gaw sharawt masing hte tatut hkrang shapraw ai lam ni hta amyu shayi hte ma ni a ra gadawn lam hpe madung tawn nna galaw na;
41. Lawu de na lawnglam ni hpe jep sagawn ai lam matut galaw na:
42. Tatmadaw kaw na ading tawk jum tek ai company ni, MEHL, MEC hte shi a shingnan hpaga hpung ni hte Myanmar Northern Star Company;
43. MEHL, MEC hte Tatmadaw company ni a ya yang woi-awn ningbaw ningla hte lai wa sai ten na woi-awn ningbaw ningla
44. Tatmadaw madu da ai lamu ga htingbut htingra hte seng ai bungli masing ni;
45. Tatmadaw a woi-awn ningbaw ningla, arawng aya kaba ai du salang ni hte grau ni kahtep ai dinghku masha ni, hta n’ga, Rakhine, Jinghpaw hte Sam Mungdaw ni hta mungkan tara upadi a n’pu na ruhka amu tawt lai ai hta madung lit nga ai Tatmadaw a du kaba ni madu ai company ni;
46. Tara tawt lai ai ngu nna masat da hkrum ai ni madu ai manu dan sut gan ni;
47. Tatmadaw madu ai company ni hta ja gumhpraw arang bang ai hte hkoi shap ya ai lam;
48. Tatmadaw hte laknak ni, seng ang ai arung arai ni hpe dut jaw hte shalai ya ai lam hta garum ya nga ai Mungdan ni hte company ni;
49. Tatmadaw hte Bukda amyusha myit jasat rawng ai wuhpung ni, hta n’ga, Ma Ba Tha (Amyu Makam Masham Sasana Makawp Maga Hpung) ni, a hpaga yumga hte seng ai hte/(shnr) ja gumhpraw hte seng ai mahkri shawn lam ni, Dingdung Rahine Mung e, 2017 August shata hta byin hpang ai “myu shamyit masing” hkrang shapraw ai hte woi-awn jasu ai hta Ma Ba Tha a lajin ai hpe matut ya ai lam, Rohinggy ninghkap daw-sa ai hpe jasu karawng na matu n’gun jaw ai hte kaga lam hku nna shanglawm ai lam, Tatmadaw a ruhka amu tawt lai ai hpe madi shadaw ai lam; hte
50. Myen mung a shinggyim ahkaw ahkang tsang ra ai masa hta laknak lang rawt malan hpung ni a madi shadaw lai wa ai lam, matut nna madi shadaw sa wa na sat lawat hte lakap nna, laknak lang rawt malan hpung ni a daw sang (role) hte shanhte a hpaga yumga akyu ara ni.
1. A/HRC/39/64, 2018 ning September shata (12)ya shani tang madun ai Myen Mungdan hte seng ai Shanglawt ai Mungsang Madang Sawk Sagawn Hpung a sumtang hte A/HRC/39/CRP.2, 2018 ning September shata (17)ya shani tang madun ai Myen Mungdan the seng ai Shanglawt ai Mungsang Madang Sawk Sagawn Hpung a azin ayang ka lajang da ai sumtan. [↑](#footnote-ref-1)
2. A/HRC/39/64, ga pang 87. [↑](#footnote-ref-2)
3. A/HRC/39/CRP.2, ga pang 1708, 1716 hte 1717. [↑](#footnote-ref-3)
4. Myen Mungdan a Gawda Tara (2008), daw 232 (b)(ii),232(j)(ii). [↑](#footnote-ref-4)
5. Myen Mungdan a Gawda Tara (2008), daw 109(b, 436. [↑](#footnote-ref-5)
6. Jennifer Balint, Kristian Lasslett hte Kate Macdonald, ““Gasat gala ngut ai Hpang” Bai gaw sharawt ai lam, daru magam lu ai ni a ru hka amu ni hte pran wan ten na tara rap ra ai lam,” State Crime Journal, Vol.6, No.1, “Gasat gala ngut ai Hpang” Bai gaw sharawt ai lam, daru magam lu ai ni a ru hka amu ni hte pran wan ten na tara rap ra ai lam (2017 Spring), laika man 4-12. Matut nna, Loewenstein, A. (2017) Arang Madu Lailen a Tsinyam Tsindam: tsindam a sat ai lam hpe shabyin dat ai lam. New York: Verso. [↑](#footnote-ref-6)
7. Bungjat (annex) VI hta lawm ai Tatmadaw hpe laknak ni, hpyen hte seng ai arung arai ni hpe garum ningtum jaw nga ai ni a jahpan [↑](#footnote-ref-7)
8. A/HRC/39/CRP.2, ga pang 1666. [↑](#footnote-ref-8)